Kaudella Albon kilpaili Formula 1 -sarjassa ensin Scuderia Toro Rosso -tallissa, josta siirtyi ennen Belgian GP:tä ajamaan Red Bullille. Hän ajoi uransa ensimmäiset pisteet Bahrainin GP:ssä sijoittuen kilpailussa yhdeksänneksi. Albon oli toinen thaimaalainen F1-kuljettaja, joka on saavuttanut pistesijan. Häntä ennen Prinssi Bira oli ajanut pisteille Ranskan GP:ssä 1954. Kiinan GP:ssä Albon teki merkittävän suorituksen, kun hän joutui lähtemään lauantain harjoitusten kolarin vaurioiden ja ilman aika-ajotulosta saaneena varikkosuoralta kilpailuun, mutta hän onnistui nousemaan kilpailussa viimeiselle pistesijalle kymmenenneksi ja katsojat äänestivät hänet päivän kuljettajaksi. Belgian GP:ssä Albon aloitti kilpailun 17:nnestä ruudusta moottorinvaihdosta saamansa rangaistuksen vuoksi, mutta ajoi lopulta viidenneksi taisteltuaan sijoituksestaan Sergio Pérezin kanssa viimeisille kierroksille asti. Brasilian GP:ssä Albon taisteli ensimmäisestä palkintokorokesijoituksestaan Lewis Hamiltonin kanssa, kunnes pyörähti Hamiltonin osuttua hänen autoonsa, Hamilton sai kilpailun jälkeen kolarin aiheuttamisesta rangaistuksena aikasakon ja menetti kolmannen sijansa. Albon palkittiin kauden jälkeen Vuoden tulokkaaksi FIA:n palkintoseremoniassa.